39. schôdza NR SR - 13.deň - B. popoludní
Dátum: 2025-09-29
Poslanec: Dostál, Ondrej (SaS)
Druh vystúpenia: Vystúpenie

Vážené kolegyne, kolegovia, spolu s pánom poslancom Mariánom Viskupičom predkladáme návrh novely zákona o protifašistickom odboji a postavení a pôsobnosti Slovenského zväzu protifašistických bojovníkov a zároveň novelu zákona o poskytovaní dotácií v pôsobnosti ministerstva vnútra. Cieľom návrhu zákona je zrušiť automatické štátne financovanie Slovenského zväzu protifašistických bojovníkov na základe príspevku, ktorý je zadefinovaný priamo v zákone, teda nárokovateľne, hoci jeho výška nie je upravená v zákone, a zmena zákona o poskytovaní dotácií v pôsobnosti ministerstva vnútra tak, aby všetky tie činnosti a úlohy, ktoré má Slovenský zväz protifašistických bojovníkov zadefinované v zákone, mohol nielen napĺňať, ale získať na ne aj prostriedky zo štátneho rozpočtu. Na rozdiel od toho predchádzajúceho návrhu zákona, kde sme navrhli zrušiť okresné úrady tretieho typu, účelom tejto zmeny nie je ušetriť verejné prostriedky, nenavrhujeme znížiť objem finančných prostriedkov zo štátneho rozpočtu, ktoré súvisia s financovaním aktivít, ktoré pripomínajú význam a úlohy protifašistického odboja, len navrhujeme zmeniť spôsob, akým bude štát rozhodovať o použití týchto prostriedkov. Nijako tento návrh zákona nesmeruje k spochybneniu významu protifašistického odboja, tradícia protifašistického odboja je jednou z ideových, jedným z ideových zdrojov, na ktorých je založená moderná demokratická Slovenská republika, výročie vypuknutia Slovenského národného povstania je jedným zo štátnych sviatkov Slovenskej republiky, súčasťou právneho systému je už spomínaný zákon o protifašistickom odboji, budovanie pamäti národa aj vo vzťahu k boju proti fašistickej totalite je dôležitou súčasťou právneho a politického systému Slovenskej republiky, je dôležité pre historickú pamäť rovnako ako budovanie pamäte národa vo vzťahu k obdobiu neslobody počas komunistického režimu, kde tiež existuje viacero zákonov, ktoré, ktorých účelom je budovať pamäť národa, pripomínať si zločiny komunistického režimu, boj proti komunistickej totalite, obete komunistického režimu. V minulosti Slovenský zväz protifašistických bojovníkov združoval účastníkov protifašistického odboja, dnes osem desaťročí po skončení druhej svetovej vojny však už je len minimum priamych účastníkov odboja. Takže ak v minulosti existoval legitímny dôvod na osobitné postavenie Slovenského zväzu protifašistických bojovníkov, tak v súčasnosti sa... ===== druhej svetovej vojny, však už je len minimum priamych účastníkov odboja. Takže ak v minulosti existoval legitímny dôvod na osobitné postavenie Slovenského zväzu protifašistických bojovníkov, tak v súčasnosti sa téme tradícií protifašistického odboja môžu venovať aj venujú viaceré subjekty a nie je dôvod na nejaké osobitné postavenie a štátom financované garancie iba pre Slovenský zväz protifašistických bojovníkov. Na základe už zmieneného zákona o protifašistickom odboji má Slovenský zväz protifašistických bojovníkov výsadné postavenie, je jediným poberateľom štátneho príspevku v zmysle zákona. Tento príspevok je automaticky garantovaný priamo zákonom, jeho výška nie, o jeho výške sa rozhoduje v rámci, v rámci štátneho rozpočtu, ale nárok naň vyplýva priamo zo zákona. Takýto systém, ktorý garantuje automatické financovanie jednej konkrétnej organizácie, už podľa nášho názoru nezodpovedá požiadavkám na transparentnosť a efektivitu nakladania s verejnými prostriedkami. Navrhujeme preto, aby sa tento mechanizmus nahradil tým, že sa vytvorí moderný, transparentný a spravodlivý model, ktorý bude dôležité ciele financovať v súlade s verejným záujmom transparentne a na základe súťaže v rámci mechanizmov, ktoré už dnes existujú na základe zákona o poskytovaní dotácií v pôsobnosti ministerstva vnútra. Už dnes si Slovenský zväz protifašistických bojovníkov môže žiadať o dotácie z dotačných schém ministerstva vnútra, rovnako z dotačných schém ministerstva obrany, predpokladá to nakoniec aj samotný zákon. Viaceré z účelov, na ktoré slúžia dotačné schémy v pôsobnosti ministerstva vnútra, sa kryje už dnes s činnosťou a úlohami Slovenského zväzu protifašistických bojovníkov. V minulosti sa objavili pochybnosti o transparentnosti hospodárenia zväzu, čo nakoniec viedlo aj k zníženiu štátneho príspevku poskytovaného ministerstvom vnútra. Problematické je aj spájanie zväzu s konkrétnymi politickými stranami a šírenie straníckej a zahraničnej propagandy. Podľa zákona je jednou z úloh Slovenského zväzu protifašistických bojovníkov verejne vystupovať proti extrémnym silám propagujúcim nacionalizmus, šovinizmus, rasizmus, antisemitizmus, neofašizmus, neonacizmus, neoľudáctvo a xenofóbiu. Zväz však verejne a aktívne podporuje politiku Putinovho Ruska, ktoré vedie agresívnu vojnu proti Ukrajine, a dovnútra aj navonok je nebezpečnou diktatúrou s extrémistickými fašizoidnými črtami. Podpora takéhoto režimu je popretím protifašistického charakteru zväzu a tým aj zmyslu jeho existencie. Slovenský zväz protifašistických bojovníkov je navyše spolitizovaná organizácia, ktorá aktívne podporuje najmä vládnu stranu SMER - sociálna demokracia, odkaz na webové sídlo SMER-u je aj na webovom sídle Slovenského zväzu protifašistických bojovníkov medzi stránkami, ktoré zväz odporúča navštíviť. Nijako nespochybňujeme právo tejto organizácie mať svoje politické názory, slobodne ich prejavovať. Nie je však žiadny dôvod, aby takáto výrazne spolitizovaná organizácia mala automaticky nárok na príspevok zo štátneho, zo štátneho rozpočtu. Najmä predstavitelia vládnej koalície a okrem Slovenskej národnej strany tak robia aj predstavitelia SMER-u, kritizujú takzvané politické mimovládky. Ale tie mimovládky, ktoré kritizujú, nerobia aktívnu propagandu v prospech konkrétnej politickej strany. Slovenský zväz protifašistických bojovníkov takú aktívnu propagandu robí. A opakujem, my nemáme nič proti tomu, aby podobne ako iné organizácie, aj Slovenský zväz protifašistických bojovníkov získaval prostriedky z verejných zdrojov, avšak nie na základe automatického nároku, ale na základe toho, že bude v zákone napísané, že každý rok musí dostať príspevok aj na základe toho, aby sa uchádzal podobne ako iné organizácie o finančné zdroje napríklad v rámci dotačných schém, dotačných schém v pôsobnosti ministerstva vnútra. Navrhujeme teda vypustiť zo zákona o protifašistickom odboji tie ustanovenia, ktoré predpokladajú automatické a nárokovateľné financovanie zo štátneho rozpočtu pre Slovenských zväz protifašistických bojovníkov a zároveň navrhujeme doplniť zákon o poskytovaní dotácií v pôsobnosti ministerstva vnútra tak, aby sa tam doplnili aj tie účely a aktivity, ktoré dnes zákon zveruje ako úlohy Slovenskému zväzu protifašistických bojovníkov, ale nie sú, nie sú pokryté ako účely alebo ciele, kryté v rámci dotačnej schémy ministerstva vnútra. Niektoré sú pokryté už dnes a navrhujeme rozšíriť zákon o dotáciách v pôsobnosti ministerstva vnútra tak, aby sa mohol zväz uchádzať aj o iné aktivity. Takže opakujem, zmyslom tohto návrhu nie je spochybniť dôležitosť budovania historickej pamäte vo vzťahu k protifašistickému odboju a vo vzťahu k obdobiu neslobody v období fašistického režimu na Slovensku a zmyslom tohto zákona nie je ani šetriť verejné zdroje a znižovať rozsah verejných prostriedkov, ktoré smerujú na tento účel. Navrhujeme iba zmeniť spôsob, akým sa tieto verejné zdroje majú používať, a to od jednostranného automatického a nárokovateľného príspevku pre jednu konkrétnu organizáciu na to, aby sa tieto prostriedky stali súčasťou dotačnej schémy, o ktoré sa môžu uchádzať, o tieto zdroje, všetky organizácie, ktoré v danej oblasti pôsobia. Ďakujem.